Document ID: 32006D0208

ΑΠΌΦΑΣΗ ΤΗΣ ΕΠΙΤΡΟΠΉΣ
της 7ης Μαρτίου 2006
για τροποποίηση της απόφασης 2004/432/ΕΚ σχετικά με την έγκριση των σχεδίων επιτήρησης καταλοίπων των τρίτων χωρών σύμφωνα με την οδηγία 96/23/ΕΚ του Συμβουλίου
[κοινοποιηθείσα υπό τον αριθμό Ε(2006) 681]
(Κείμενο που παρουσιάζει ενδιαφέρον για τον ΕΟΧ)
(2006/208/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 96/23/ΕΚ του Συμβουλίου, της 29ης Απριλίου 1996, περί της λήψης μέτρων ελέγχου για ορισμένες ουσίες και τα κατάλοιπά τους σε ζώντα ζώα και στα προϊόντα τους και κατάργησης των οδηγιών 85/358/ΕΟΚ και 86/469/ΕΟΚ και των αποφάσεων 89/187/ΕΟΚ και 91/664/ΕΟΚ (1), και ιδίως το τέταρτο εδάφιο του άρθρου 29 παράγραφος 1,
Εκτιμώντας τα ακόλουθα:
(1)
Σύμφωνα με την οδηγία 96/23/ΕΚ, η προβλεπόμενη από την κοινοτική νομοθεσία εγγραφή και παραμονή στους καταλόγους τρίτων χωρών, από τις οποίες τα κράτη μέλη επιτρέπεται να εισάγουν ζώα και πρωτογενή προϊόντα ζωικής προέλευσης που καλύπτονται από αυτή την οδηγία, εξαρτώνται από την υποβολή, εκ μέρους των ενδιαφερόμενων τρίτων χωρών, σχεδίου που αναφέρει τις εγγυήσεις που προσφέρουν όσον αφορά την επιτήρηση των ομάδων καταλοίπων και ουσιών που αναφέρονται σ’ αυτή την οδηγία. Η οδηγία καθορίζει επίσης ορισμένες απαιτήσεις σχετικά με τις προθεσμίες υποβολής των σχεδίων.
(2)
Στην απόφαση 2004/432/ΕΚ της Επιτροπής (2) απαριθμούνται οι τρίτες χώρες που έχουν υποβάλει σχέδιο επιτήρησης καταλοίπων, με το οποίο αναφέρουν τις εγγυήσεις που παρέχονται από αυτές σύμφωνα με τις απαιτήσεις της εν λόγω οδηγίας.
(3)
Ορισμένες τρίτες χώρες υπέβαλαν στην Επιτροπή σχέδια επιτήρησης καταλοίπων σχετικά με ζώα και προϊόντα που δεν απαριθμούνται στην απόφαση 2004/432/ΕΚ. Η αξιολόγηση αυτών των σχεδίων και οι πρόσθετες πληροφορίες που ζήτησε η Επιτροπή παρέχουν επαρκείς εγγυήσεις ως προς την επιτήρηση των καταλοίπων στις χώρες αυτές για τα εν λόγω ζώα και προϊόντα. Συνεπώς, τα εν λόγω ζώα και προϊόντα πρέπει να συμπεριληφθούν στον κατάλογο γι’ αυτές τις τρίτες χώρες.
(4)
Ορισμένες τρίτες χώρες δεν υπέβαλαν στην Επιτροπή τις εγγυήσεις που ζητήθηκαν σχετικά με την επιτήρηση καταλοίπων ζώων και προϊόντων που απαριθμούνται στην απόφαση 2004/432/ΕΚ. Απουσία των εγγυήσεων αυτών, τα εν λόγω ζώα και προϊόντα πρέπει επομένως να αφαιρεθούν από τον κατάλογο γι’ αυτές τις τρίτες χώρες.
(5)
Κατά συνέπεια, η απόφαση 2004/432/ΕΚ πρέπει να τροποποιηθεί αναλόγως.
(6)
Τα μέτρα που ορίζονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα της απόφασης 2004/432/ΕΚ αντικαθίσταται από το κείμενο του παραρτήματος της παρούσας απόφασης.
Άρθρο 2
Η παρούσα απόφαση εφαρμόζεται από τις 17 Μαρτίου 2006.
Εφόσον η τροποποίηση που επέρχεται με την παρούσα απόφαση έχει ως αποτέλεσμα την αφαίρεση προϊόντων ορισμένων χωρών από το παράρτημα της απόφασης 2004/432/ΕΚ, η τροποποίηση δεν θα ισχύει για αποστολές τέτοιων προϊόντων εάν το πρόσωπο που τα εισάγει στην Κοινότητα μπορεί να αποδείξει ότι αυτά είχαν αποσταλεί από την εν λόγω χώρα και ευρίσκονταν καθ’ οδόν προς την Κοινότητα πριν από τη θέση σε ισχύ της παρούσας απόφασης.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 7 Μαρτίου 2006.

Labels: 17
5
0
3
6